SKRIFTLIG FORESPØRGSEL E-2834/00

af Karla Peijs (PPE-DE) til Kommissionen

(8. september 2000)

Om: Trafiksikkerhed for fodgængere og cyklister: Direktiv, som skal gøre biler sikrere

I Den Europæiske Union må der hvert år beklages over 42 500 trafikofre, hvoraf 9 300 er fodgængere og cyklister.

I marts har Kommissionen fremsat seks nye prioriteringer, der skal forbedre trafiksikkerheden. En af disse prioriteringer er at udarbejde et direktiv, der skal gøre biler sikrere for fodgængere og cyklister.

Rådet (transport) har ligeledes den 27. juli 2000 opfordret Kommissionen til hurtigst muligt at fremsætte et lovforslag, der garanterer fodgængeres og cyklisters sikkerhed.

Det anslås, at der alene i Nederlandene kan reddes 41 og i hele EU 2 175 liv om året, når direktivet om et sikrere forparti på biler er trådt i kraft.

Kan Kommissionen oplyse, hvornår dette yderst vigtige forslag vil blive forelagt?

Er Kommissionen klar over, at dette direktiv kun er effektivt, hvis alle fire indførte stødtests anvendes samtidig og bliver obligatoriske i alle EU-stater?

Svar afgivet på Kommissionens vegne af Erkki Liikanen

(9. oktober 2000)

Kommissionen deler som påpeget ved flere lejligheder Parlamentets synspunkter på færdselssikkerheden i EU og nærer samme interesse, som kommer til udtryk i det ærede medlems spørgsmål. Det er et hovedmål for Kommissionens politik at få vedtaget foranstaltninger, der kan øge færdselssikkerheden og nedbringe antallet af trafikofre.

Kommissionen er overbevist om, at bedre færdselssikkerhed er alles fælles ansvar. Fællesskabsmyndighederne, de statslige, regionale og lokale myndigheder i medlemsstaterne, bilindustrien og trafikanterne selv har alle en vigtig opgave. Forbedring af infrastrukturen, oplæring og oplysning af bilister og andre trafikanter, færdselsregler og tekniske styringsmidler samt aktiv og passiv sikkerhed i motorkøretøjer er nogle af de vigtigste foranstaltninger, der skal træffes.

Som det ærede medlem ganske rigtigt nævner, har Kommissionen i sin meddelelse(1) af 17. marts 2000 med titlen Trafiksikkerhed: hovedopgaver i EU Statusrapport og prioritering af foranstaltninger som et af de vigtige elementer i en trafiksikkerhedspolitik på kort til mellemlangt sigt anført bilfrontpartier, der er sikrere for fodgængere og cyklister.

Det er teknisk kompliceret at konstruere biler, så kvæstelser af fodgængere ved påkørsel med lav hastighed minimeres. Denne indfaldsvinkel er ny og har ikke været prøvet andre steder i verden. Europæiske akademiske institutioner, der har specialiseret sig i køretøjers passive sikkerhed, har gjort et stort stykke arbejde for at finde frem til en ydeevnestandard. Europa er i front på dette område. Skal der træffes foranstaltninger, skal de bygge på veletablerede videnskabelige evalueringsprocesser. Det er en tidskrævende opgave, og den er ikke afsluttet endnu.

Kommissionen er villig til at fortsætte den omfattende høring af alle berørte parter og vil i løbet af efteråret underrette Parlamentet om, hvordan drøftelserne skrider frem. Den vil ikke gå på kompromis med målet, der går ud på at få nedbragt antallet af tilskadekomne, men det er nødvendigt at finde den bedste tekniske løsning, der afspejler den nyeste viden.

(1) KOM(2000) 125 endelig udg.